**Теологийн үндэс - Модуль гурав – Есүс Христ**

**Хэлэлцүүлгийн асуултууд**

1. Энэ хичээлээс сурсан хамгийн чухал зүйл тань юу байсан бэ? Эсвэл танд энэ хичээлээс сайн ойлгоогүй зүйл байна уу?
2. Есүсийг "Бурханы Хүү" гэж нэрлэхдээ Бичвэрт ямар утга санааг илэрхийлсэн байдаг вэ?
3. Есүсийн туулсан амьдрал Түүнийг жинхэнэ хүмүүн байсныг хэрхэн баталдаг вэ?
4. Хуучин Гэрээн дэх "Христ" гэдэг нэр ямар утгатай вэ? Христ энэхүү үүргээ хэрхэн биелүүлсэн бэ?
5. Есүсийн хүмүүн чанар болон энэ нь Түүний бурхан чанартай ямар холбоотой талаар ярилцаарай.
6. Есүсийн биежилт яагаад чухал шаардлагатай байсан бэ? Есүс ийнхүү биежсэнээрээ чухам юу гүйцэлдүүлсэн бэ?
7. Яагаад Есүс Өөрийгөө баривчлагдаж, зовж, загалмайд цовдлогдохыг зөвшөөрсөн бэ?
8. Есүсийн өргөмжлөлийн тухай бид дөрвөн хэсэгт хуваан үзсэн. Эдгээр нь юу юу байсныг ярилцана уу?
9. Есүсийн бурхан чанар нь Түүнд илүү их итгэхэд хэрхэн нөлөөлдөг вэ?
10. Бидний зуучлагч болох Есүсийн үүрэг оролцоо нь бидэнд хэрхэн Бурханы өмнө айдасгүйгээр зогсох итгэлийг өгдөг вэ? Юуны улмаас Христитгэгчид нь Бурханаас эмээх зохистой вэ?
11. Есүс таны өмнөөс зовж, дорд болсон нь танд хэрхэн нөлөөлдөг вэ? Тухайлбал, энэ нь танд гунигтай санагддаг уу? Уучлал эрхэд хүргэдэг үү? Уруу татлагыг эсэргүүцэн зогсоход тусалдаг уу? Танд баяр хөөрийг авчирдаг уу? Зовлон бэрхшээл дунд зоригжуулдаг уу? Мөн энэ нь Бурхан танд ямар их хайртай болохыг олж харахад чиглүүлдэг үү? Тайлбарлана уу?
12. Есүс Бурхан Эцэгийнхээ баруун гар талд залран, таны төлөө зуучлан гуйж байгаа гэдгийг мэдэх нь танд хэрхэн урам зориг өгч байна вэ? Тухайлбал, энэ нь таныг илүү их итгэлтэйгээр залбирахад тань тусалж байна уу? Уруу татлагыг эсэргүүцэн зогсоход тусалдаг уу? Тайлбарлана уу?
13. Есүс Христийн талаарх энэхүү хичээлээс таны сурсан хамгийн чухал зүйл юу байна вэ?

**ДҮГНЭЛТ: ХРИСТИЙН ХҮМҮҮН ЧАНАР- АЛБА ҮҮРЭГ**: "Христ" гэдэг үг нь Грек хэлнээс гаралтай. Энэ нь Мессиаг хүсэн хүлээсэн Хуучин Гэрээний найдварыг буюу Бурханы хүмүүсийг аварч, дэлхий дахинаа зөвт хаанчлалыг тогтоох тослогдсон нэгэн гэдэг утгыг илэрхийлдэг. Мессиа нь хүмүүн байх ёстой байв. Учир нь (1) Бурханы өгсөн амлалтын дагуу Давидын үр удам байх ёстой байв. Мөн Тэрээр (2) хүмүүсийн төлөө амиа өгөх ёстой байсан (зөвхөн хүн л үүнийг хийх боломжтой). Тэрээр (3) хүн төрөлхтнийг төлөөлөхийн тулд хоёр дахь Адам болох хүн төрөлхтний тэргүүн байх ёстой байв.

**КЭЙС СУДЛАЛ:** Рон шинэхэн итгэгч байв. Тэрээр найздаа Библи уншихад хэцүү байдаг тухайгаа хэлжээ. "Би уул нь ямар ч түүх уншсан өөрийгөө гол дүр нь гэж төсөөлөөд зугаатай байдаг юм. Мэдээж бодит байдал дээр би гол баатар нь байх боломжгүй ч онолын хувьд боломжтой байдаг. Би үүнийг боломжтой мэт төсөөлж чаддаг. Харин Библи уншихаар би хэзээ ч гол баатар нь биш гэдэг нь тодорхой байдаг. Бүр төсөөлөлдөө ч биш байдаг. Христ л гол хүн баатар нь байдаг. Шулуухан хэлэхэд би гол баатар нь баймаар байдаг болохоор ямар ч урамгүй санагддаг. Үүнээс болж Библийн түүх уншихаар би зүгээр л нэг туслах дүр шиг өрөвдмөөр санагддаг.

**Тунгаан бодох асуултууд**

1. Библи унших нь уран зохиолын ном уншихаас хэцүү юу? Тийм бол яагаад?, Үгүй бол яагаад?
2. Танд Библи унших үед Ронд төрсөн шиг мэдрэмж төрж байсан уу? Тайлбарлана уу.
3. Та Өөрийн бэлэг авьяасыг нэр төр олж, бусдад анзаарагдахын тулд ашигладаг уу? Эсвэл Бурханы хүмүүст үйлчлэн, ерөөхийн тулд ашигладаг уу? Эсвэл энэ хоёрын дунд тэмцэлдэж байгаа мэт санагддаг уу? Жишээ татан ярилцаарай.
4. Та бусдын бэлэг авьяас болон амжилтыг анзаарч, үнэлж бас магтан сайшаадаг уу? Эсвэл бусдын бэлэг авьяас болон амжилтыг сайшаан тэмдэглэх нь таны ач холбогдлыг бууруулж, чухал хүн биш болж байгаа мэт санагдуулдаг уу? Жишээ татан ярилцаарай.
5. Еврей 11-р эшлэлийг тунгаан бодно уу. Христитгэгчид Христэд итгэснийхээ дараа "туслах" дүрүүд болж, гол дүрийн баатар болсон Христийг тусган харуулж, улмаар хаанчлалын үр нөлөөтэй төлөөлөгчид болно гэдэг нь танд утга учиртай санагдаж байна уу? Тайлбарлана уу.

**Хэрэгжүүлэх даалгавар**

• Чуулганд тань "Христ" гэдэг үгийг Есүсийн нэрийн нэг л хэсэг гэж боддог хүмүүс байвал энэхүү буруу ойлголтыг нь та залруулж өгөөрэй. Мөн тэд зөвхөн утгыг нь ойлгоод өнгөрөх биш амьдралд нь ямар ач холбогдолтойг сайтар ойлгосон эсэхийг нь бататгаарай.

• Энэ долоо хоногт дараах зүйлсийн талаар сайтар тунгаан бодоорой. Библид "туслах дүр" ч гэсэн хайрлагдсан сүйт бүсгүй билээ. Даруу бай. Учир нь та гол дүрийн баатар биш. Зоригтой бай. Учир нь Бурхан итгэгчдэд Өөрийн хаанчлалд баатарлаг үүрэг хариуцлагыг өгсөн. Энэ нь Түүний агуу баатарлаг байдлыг тусган харуулдаг юм."

• Та өөрийн бэлэг авьяасыг бусдын анхаарлыг татаж сайшаагдахын тулд бүү ашиглаарай. Үүний оронд Христийн сүйт бүсгүйг болон Христийн сүйт бүсгүйн нэгэн хэсэг болж ч мэдэх тэдгээр хүмүүсийг ерөөхийн тулд ашиглаарай. Ингэж чадвал та агуу баатар, Хаан болох Христийг хүндэлж байна гэсэн үг юм.